
Diófajták fogékonyságának értékelése Xanthomonas arboricola pv. juglandis kórokozóval szemben in vitro és in vivo

A Xanthomonas arboricola pv. juglandis (Xaj) növénypatogén baktériumfaj világszinten a dió egyik legjelentősebb kórokozója. A diófajták Xaj kórokozóval szembeni ellenállóképességében eltérések tapasztalhatók. Hazai viszonylatban korábban elenyésző számban vizsgálták a kórokozót ültetvényi körülmények között. A Magyarországon elterjedt diófajták kórokozó iránti fogékonyságának ültetvényi szintű értékelésére nagy igény jelentkezik a hazai diótermesztők közösségében.
2024 nyarán in vitro vizsgáltuk 6 diófajta (‘Alsószentiváni 117’, ’Bonifác’, ’Chandler’, ’Fernor, ’Lara’, 'Milotai kései’) és egy fajtajelölt (’BD6’) Xaj kórokozóval szembeni fogékonyságát mesterséges levél- és termésfertőzés keretében. A  termésen megjelenő foltok átmérője alapján értékeltük a diófajták fogékonyságát. Megállapítottuk, hogy erősen fogékony kategóriába kizárólag a ’Milotai kései’ diófajta sorolható. A vizsgált külföldi fajták (’Lara’, ’Chandler’, ’Fernor’) a foltátmérő alapján fogékony, a ’Bonifác’ fajta mérsékelten fogékony, a ’BD6’ fajtajelölt mérsékelten rezisztens besorolást kapott. In vitro levélfertőzöttségi vizsgálat alapján fogékony fajták közé soroltuk a ‘Milotai kései’, ‘Bonifác’ diófajtákat és a ‘BD6’ fajtajelöltet. In vitro levélfertőzöttség tekintetében legfogékonyabb fajtának a ‘Chandler’ mutatkozott.
In vivo termés- és levélfelvételezéssel vizsgáltuk a diófajták fertőzöttségének mértékét, Magyarország négy régiójában, vizsgáltunk meg összesen 17 dió ültetvényt. A ‘Fernor’, ‘Lara’, ‘Bonifác’ és ‘Chandler’ diófajták kevésbé mutatkoztak fogékonynak a kórokozóval szemben, míg az ‘Alsószentiváni 117’, ‘Milotai kései’ közepesen fogékonynak, a ‘BD6’ fajtajelölt fogékonynak tekinthető a termés- és levélfertőzöttségi értékek alapján. A vizsgálatok alapján megállapítható, hogy a terület öntözhetőségi lehetősége, az éves kumulált hőösszege szignifikánsan befolyásolja a fertőzöttség mértékét.
Összességében elmondható, hogy a Magyarországon elterjedt diófajták Xaj kórokozóval szembeni fogékonysága gazdaságilag elfogadható szintet képvisel megfelelő növényvédelem mellett, azonban a fajták között szignifikáns eltéréseket tapasztalni. A fajtaválasztást a termőhelyi adottságok, a fajta termőképessége és növekedési erélye mellett a kórokozókkal szembeni ellenállóképessége is jelentősen befolyásolja. A hosszú tenyészidejű, magas beruházási költséget igénylő és lassan termőre forduló dió tekintetében a növényvédelmi szempontokat mérlegelni szükséges a versenyképes termelés érdekében.



